CELEX: 62017CN0577
Language: et
Date: 2017-10-02 00:00:00
Title: Kohtuasi C-577/17: Eelotsusetaotlus, mille on esitanud Verwaltungsgerichtshof (Austria) 2. oktoobril 2017 – Bundesamt für Fremdenwesen und Asyl

22.1.2018   
            
            
               ET
            
            
               Euroopa Liidu Teataja
            
            
               C 22/18
            
         Eelotsusetaotlus, mille on esitanud Verwaltungsgerichtshof (Austria) 2. oktoobril 2017 – Bundesamt für Fremdenwesen und Asyl
   (Kohtuasi C-577/17)
   (2018/C 022/27)
   Kohtumenetluse keel: saksa
   
      Eelotsusetaotluse esitanud kohus
   
   Verwaltungsgerichtshof
   
      Põhikohtuasja pooled
   
   
      Kassatsioonkaebuse esitaja: Bundesamt für Fremdenwesen und Asyl
   
      Menetlusse kaasatud isikud: Clinton Osas Alake alias Klenti Solim, Cynthia Nomamidobo ja Prince Nomamidobo
   
      Eelotsuse küsimused
   
   
               1.
            
            
               Kas palve saajaks olev – ja Dublini III määruse (1) III peatükis sätestatud kriteeriumide kohaselt vastutav – liikmesriik võib tagasivõtmispalve vastavalt Dublini III määruse artikli 23 lõikele 1 tõhusalt rahuldada veel ka siis, kui vastuse andmise tähtaeg, mis on kindlaks määratud Dublini III määruse artikli 25 lõikes 1, on juba möödunud ja palve saajaks olev liikmesriik on tagasivõtmispalve kindlaksmääratud tähtaja jooksul varem juba tagasi lükanud ning andnud kindlaksmääratud tähtaja jooksul eitava vastuse ka rakendusmääruse (2) artikli 5 lõikel 2 põhinevale palvele palve uuesti läbi vaadata?
               Juhul kui esimesele küsimusele tuleb vastata eitavalt:
               Kas juhul, kui Dublini III määruse III peatükis sätestatud kriteeriumide kohaselt vastutav liikmesriik on tagasivõtmispalve kindlaksmääratud tähtaja jooksul tagasi lükanud, on palve esitajaks olev liikmesriik, kus esitati uus taotlus, kohustatud selle taotluse läbi vaatama, et tagada taotluse läbivaatamine liikmesriigi poolt vastavalt Dublini III määruse artikli 3 lõikele 1?
            
         
      (1)  Euroopa Parlamendi ja nõukogu 26. juuni 2013. aasta määrus (EL) nr 604/2013, millega kehtestatakse kriteeriumid ja mehhanismid selle liikmesriigi määramiseks, kes vastutab mõnes liikmesriigis kolmanda riigi kodaniku või kodakondsuseta isiku esitatud rahvusvahelise kaitse taotluse läbivaatamise eest (ELT 2013, L 180, lk 31).
   
      (2)  Komisjoni 2. septembri 2003. aasta määrus (EÜ) nr 1560/2003, millega kehtestatakse üksikasjalikud rakenduseeskirjad määrusele (EÜ) nr 343/2003, millega kehtestatakse kriteeriumid ja mehhanismid selle liikmesriigi määramiseks, kes vastutab mõnes liikmesriigis kolmanda riigi kodaniku esitatud varjupaigataotluse läbivaatamise eest (ELT 2009, L 222, lk 3; ELT eriväljaanne 19/06, lk 200).